P. Hrušovský, podpredseda NR SR: (2002-02-15):
M. Angelovičová, poslankyňa: Vážený pán predsedajúci, vážený pán minister, vážená Národná rada. Predložený vládny návrh zákona o ochrane vôd a o nakladaní s vodami a o zmene a doplnení niektorých zákonov prechádzal veľmi zložitým schvaľovacím konaním vrátane po predložení do Národnej rady. Svedčí o tom aj 125 pozmeňujúcich návrhov, ktoré máme uvedené v spoločnej správe výborov Národnej rady Slovenskej republiky. Na pôde parlamentu som už vystúpila so svojím stanoviskom k problematike vody. Poukázala som na vodu ako na strategickú surovinu. Z materiálov, ktoré som mala k dispozícii na vypracúvanie alebo na diskusiu k tvorbe alebo k úprave tohto návrhu zákona, chcem podotknúť, že súčasné prognózy predpokladajú, že po roku 2000 bude takmer jedna šestina obyvateľstva Zeme zápasiť s nedostatkom, respektíve nevyhovujúcou kvalitou vody. Prečo to uvádzam. Ako poslanci Výboru Národnej rady Slovenskej republiky pre životné prostredie a ochranu prírody sme sa zúčastnili na poslaneckom prieskume na východe Slovenska a chcem len upozorniť podľa stupnice, akou sa hodnotí kvalita vody, napríklad Hornád, Bodrog, geologické ukazovatele stupnicou č. 6 veľmi silne znečistená voda. Sú to pozorovania od roku 1992 - 1996, potom 1999 - 2000. Niekoľko zásadných poznámok k návrhu zákona o ochrane vôd a o nakladaní s vodami a o zmene a doplnení niektorých zákonov, tak ako ho vláda predložila do Národnej rady Slovenskej republiky. Návrh nebol komplexným zákonom o vodách, keď z úplnej vodnej problematiky uplatňovanej doteraz platným zákonom č. 138/1973 Zb. o vodách a definovanej aj smernicou č. 2000/60 Európskeho spoločenstva ustanovujúcej rámec pre činnosť spoločenstva v oblasti vodnej politiky zo dňa 23. októbra 2000 a ktorá nadobudla platnosť dňa 22. decembra 2000, riešil len problematiku ochrany vôd a neúplne problematiku nakladania s vodami. Návrh neobsahoval problematiku povodňovej ochrany a zmierňovanie účinkov sucha, návrh nezahrnoval problematiku spoplatnenia užívania vôd a vodohospodárskych služieb. V návrhu zákona predložené riešenie týchto dvoch tak citlivých okruhov ponechaním platnosti piatich paragrafov 42 až 46 z doteraz platného zákona č. 138/1973 Zb. o vodách bolo nesystémové tým, že vytrhol tieto paragrafy z väzieb na kontext z celého doteraz platného zákona, a pritom tento kontext v novom zákone nevytvoril. Táto nesystémovosť navodzovala stav možnej nefunkčnosti vodného hospodárstva v oblasti protipovodňovej ochrany a v jeho ekonomike. Mimo problematík protipovodňovej ochrany a ekonomiky v predloženom návrhu zákona absentovalo riešenie integrovanej správy podzemných a povrchových vôd ako neoddeliteľnej súčasti ich ochrany vymedzenie povodní a ich správu i ochranu. Zbytočne komplikované bolo navrhnuté plánovanie v oblasti vôd. Z časového hľadiska predkladanej doby platnosti predkladaného návrhu zákona ide o zákon s minimálnou lehotou platnosti, keďže členské štáty Európskej únie je logické, že i tie štáty, ktoré sa o členstvo v Európskej únii uchádzajú vrátane Slovenska, sú povinne transponovať do svojho práva podmienky spomínanej smernice č. 2000/60 Európskeho spoločenstva ustanovujúcej rámec pre činnosť spoločenstva v oblasti vodnej politiky do 22. decembra 2003 a v samotnej dôvodovej správe k predloženému návrhu zákona je konštatácia o nutnej novelizácii zákona v stanovenom termíne. Predložený návrh zákona, tak ako ho predložila vláda by bolo nutné v krátkej lehote zásadne novelizovať, pritom podmienky stanovené v smernici č. 2000/60 Európskeho spoločenstva, ako rámcové bolo možné zapracovať už do predkladaného návrhu zákona. Pokiaľ by ho boli tvorcovia a predkladateľ pochopil ako zákon o vodách v intenciách koncepcie vodohospodárskej politiky Slovenskej republiky do roku 2000. Tieto uvedené nedostatky sa pri prerokovaní návrhu zákona vo výboroch Národnej rady Slovenskej republiky takmer odstránili a okrem iných sa vyriešili pozmeňujúcimi a doplňujúcimi návrhmi uvedenými v spoločnej správe. Vážené panie poslankyne, vážení páni poslanci, ja osobne a poslanci za Stranu demokratickej ľavice podporíme takto predložený vládny návrh zákona o ochrane vôd a o nakladaní s vodami a o zmene a doplnení niektorých zákonov a budeme hlasovať za jeho schválenie. Ďakujem.